text: Kulden koster dyrt på varmeregningen 
  21 december 2010 kl. 11.59
  Den kolde vinter og høje energipriser betyder en ubehagelig ekstra varmeregning til danskerne: 3.700 kr.
  Termostaten på varmeapparatet får en ekstra tand op, når der er is og sne udenfor. Vinteren i år har været ekstremt kold indtil videre. Derfor kan mange danskere forberede sig på lidt af et chok, når varmeregningen skal betales.
  
  5,7 mia. kr. - ekstra 
   - Fortsætter kulden december ud, vil regningen til opvarmning af boligen i 2010 sammenlignet med 2009 blive i nærheden af 5,7 milliarder kroner ekstra, skriver cheføkonom Ulrikke Ekelund fra BRF Kredit i en analyse.
  
  Prisen på energi er steget 
  Dertil kommer, at prisen på energi er steget ganske meget i år sammenlignet med sidste år. Det betyder, at der skal lægges yderligere 3,7 milliarder kroner oven i regningen.
   - Samlet set betyder det en øget betaling i 2010 på cirka 3.700 kroner for hver husstand i Danmark, skriver Ulrikke Ekelund.
  